पाएं अपने शहर की ताज़ा ख़बरें और फ्री ई-पेपरडाउनलोड करें
18+ की उम्र के लोगों का वैक्सीनेशन बुधवार से शुरू हो गया। पहले दिन 100 लोगों को वैक्सीन लगना थी लेकिन केंद्र पर 400 से ज्यादा पहुंच गए। दरअसल जो लोग पहुंचे थे, उन्हें ये नहीं पता था, कि सिर्फ रजिस्ट्रेशन करवाने से वैक्सीन नहीं लगेगी, इसके लिए अपॉइंटमेंट भी लेना होगा।
केंद्र पर मौजूद अधिकारियों ने यह बात बताते हुए सिर्फ उन 100 लोगों को ही अंदर जाने दिया, जिनके पास अपॉइंटमेंट लेटर था। आईएमए हॉल में सबसे पहला टीका विनीता सिलावट को लगाया गया। इधर, शहर के कई केंद्रों पर जल्द वैक्सीन खत्म हो जाने से 45+ के लोगों काे परेशान होना पड़ा।
वापस लौटाया तो केंद्र पर बहस करने लगे लोग
जिले का सबसे बड़ा आयु वर्ग युवाओं का है, इस वर्ग में वैक्सीन को लेकर उत्साह भी दिख रहा है। मंगलवार को 100 लोगों ने रजिस्ट्रेशन के बाद अपॉइंटमेंट लिया था। इन लोगों को बुधवार को टीका लगा। केंद्र पर सुबह से ही भीड़ हो गई थी। केंद्र प्रभारी लोकेश वैष्णव ने लोगों को समझाकर घर भेजा, कुछ लोग केंद्र पर बहस भी करने लगे। उन्हें समझाया कि भीड़ लगाने से संक्रमण का खतरा है। अधिकारियों के पास उन लोगों की लिस्ट थी, जिन्होंने अपॉइंटमेंट ले रखा था, ऐसे में नाम पुकारकर एक-एक को अंदर लिया गया।
शाम को स्लाॅट खुले लेकिन 10 मई तक बुकिंग फुल
इधर, अगली तारीख के अपॉइंटमेंट के लिए बुधवार को शाम करीब 5 बजे स्लाॅट खुले, कुछ मिनटों में ही सभी स्लाॅट पर बुकिंग हो गई। पोर्टल पर 10 मई तक के लिए बुकिंग फुल बता रहा था। इधर, आईएमए हॉल के अलावा 10 मई के लिए मोहन टॉकीज घास बाजार का भी केंद्र बता रहा था, लेकिन बुक थे।
सबसे पहले वैक्सीन लगवाने वाली विनीता बोलीं- पहले 1 घंटे तक रजिस्ट्रेशन नहीं हो रहा था, रजिस्ट्रेशन हुआ तो स्लाॅट में आई दिक्कत
शहर में 18+ की उम्र में सबसे पहली वैक्सीन सिलावटों का वास निवासी विनीता पति पुष्पेंद्र सिलावट को लगी। विनीता के बाद उनके पति ने वैक्सीन लगवाई। दोनों ने बताया उन्होंने आरोग्य सेतु एप डाउनलोड कर रखा था। पता था कि रजिस्ट्रेशन होने वाला है, इसके लिए मंगलवार को दोपहर में पहले रजिस्ट्रेशन के लिए परेशान होना पड़ा।
1 घंटे तक मशक्कत चलती रही, इसके बाद पोर्टल खोला तो स्लाॅट खाली दिखे, हमने तत्काल बुकिंग ले ली। वैक्सीन लगने के बाद शाम तक ना तो बुखार आया नहीं, किसी तरह की कोई हलचल महसूस हुई है। पहले से अपॉइंटमेंट होने से कोई भी परेशानी नहीं हुई। भीड़ थी, लेकिन हमें प्राथमिकता से अंदर लिया गया।
4 पॉजिटिव, दो ने वैक्सीन लगवाने से मना किया
केंद्र पर 100 लोगों काे वैक्सीन लगना थी, लेकिन 94 लोग ही पहुंचे। अधिकारियों ने नहीं आने वाले लोगों को फोन भी लगाया, इसमें 4 का कहना था कि वे पॉजिटिव आ गए हैं इसलिए वैक्सीन नहीं लगवाएंगे, वहीं 2 लोगों ने वैक्सीन लगवाने से इनकार कर दिया।
वैक्सीन खत्म हाेने का डर, 28 दिन में ही दूसरा डोज लगवाने पहुंचे 45 प्लस आयु वर्ग के लोग
इधर, 18+ उम्र के लोगों के वैक्सीनेशन से 45+ की उम्र के लोगों को वैक्सीन खत्म होने का डर सताने लगा है। बुधवार को यह डर केंद्रों पर दिखा, कई लोग 28 दिन में ही दूसरा डोज लगवाने पहुंच गए, उनका कहना था कि वैक्सीन खत्म हो जाएगी, ऐसा सुना है। केंद्र पर मौजूद लोगों ने इसे अफवाह बताया और कोविशिल्ड वैक्सीन का दूसरा डोज 42 दिन बाद, को-वैक्सीन का दूसरा डोज 30 दिन बाद ही लगवाने की समझाइश दी।
45+ के लोगों की भीड़, दोपहर में वैक्सीन खत्म
बुधवार को 45+ के लोगों में भी वैक्सीन को लेकर जबरदस्त उत्साह दिखा। अलकापुरी कम्युनिटी हॉल और काश्यप सभागृह केंद्र पर लंबी कतारें लग गई थीं। दोपहर 1 से 2 बजे के बीच ही केंद्रों पर वैक्सीन खत्म हो गई। 500 लोगों को ही टीका लग सका। इसके बाद आने वाले लोगों को परेशान होना पड़ा।
ऐसे करें रजिस्ट्रेशन
1. सबसे पहले आपको को-विन वेबसाइट पर जाना होगा। इसके बाद रजिस्टर/साइन इन पर क्लिक करना होगा। 2. फिर अपना मोबाइल नंबर डालें और गेट ओटीपी पर क्लिक करें। जब ओटीपी आ जाए तो उसे साइट पर एंटर कर वेरिफाई पर क्लिक कर दें। 3. रजिस्टर फॉर वैक्सीनेशन पेज ओपन होगा जिसमें आपको अपनी सभी डिटेल्स डालनी होंगी, जैसे फोटो आईडी प्रूफ, नाम, लिंग और जन्मतिथि। इसके बाद रजिस्टर पर टैप कर दें।
आप ऐसे ले सकते हैं अपॉइंटमेंट
1. रजिस्टर करने के बाद आपको अपॉइंटमेंट शेड्यूल करने का विकल्प मिलेगा। नाम के बराबर में शेड्यूल का विकल्प होगा, उस पर क्लिक करें। 2. सर्च बार में अपना पिनकोड डालें। रतलाम का पिन कोड 457001 है। आपकाे सेंटर दिखेंगे। 3. समय और तिथि सिलेक्ट करें और कंफर्म पर क्लिक कर दें।
आज शहर में यहां लगेगी वैक्सीन
सेंटर - वैक्सीन
आईएमए हॉल (18+) को-वैक्सीन
माहेश्वरी धर्मशाला (45+) कोवीशिल्ड
कम्युनिटी हॉल अलकापुरी (45+) कोवीशिल्ड
जैन काश्यप सभागृह (45+) कोवीशिल्ड
ओल्ड कलेक्टाेरेट (45+) को-वैक्सीन
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva kas_Deva hin_Deva san_Deva bho_Deva san_Deva kas_Deva zho_Hant eng_Latn